《暮春联句九首》
宋代·许月卿

我似濂溪拙，人嗤凝式风。
天连千障合，水可四溟通。
我友二三子，他年十八公。
逍遥吟弄趣，洒落霁光胸。
傲睨芸香里，醉眠花影中。
文章解迁史，计律更涪翁。
与酒交逾密，为花谋必忠。
鹤琴清夜警，莺燕暮春讧。
冰释契杜预，露晞询巩丰，
向能知至至，学贵不同同。
山水清音有，园林胜事穷。

作者简介：（1216—1285）徽州婺源人，字太空，后改字宋士，号泉田子，人称山屋先生。理宗淳祐四年进士。授濠州司户参军。历本州及临安府学教授，屡疏斥丁大全等奸邪，出干办江西提举常平事。贾似道当政，召试馆职，以言不合罢归，遂闭门著书。宋亡，深居不出。谢枋得甚为推崇。有《先天集》、《百官箴》等。